text: DuPont overtager Børges sag
  14 juli 2011 kl. 12.01
  Kviksølvofrene fra Grindstedværket skal ikke frygte, at Danisco løber fra løfterne om ekstra erstatning. De nye ejere fra amerikanske DuPont overtager sagerne, skriver Fagbladet 3F.
  De forgiftede medarbejdere blev noget nervøse, da det kom frem, at DuPont stod til at købe Danisco. De frygtede, overtagelsen ville medføre, at koncernen ville rende fra ansvaret.
  Men sagen kører stadig, og den bliver ikke skubbet under gulvtæppet trods nye ejere. Det fastslår Daniscos europæiske juridiske chef, Henrik Fastholm, over for Fagbladet 3F.
  - Den konstruktive dialog med de skadelidtes faglige organisationer er fortsat efter DuPont's overtagelse af Danisco, siger han.
  Udmeldingen vækker glæde hos 74-årige Børge Hansen, der blev syg og nedbrudt af kviksølvforgiftningen.
  - Det er da glædeligt, at Danisco ikke løber fra ansvaret efter salget til DuPont. Selvom det er svært at tro på deres garantier, når Grindstedværket har behandlet os så dårligt, de overhovedet kunne, siger Børge Hansen.
  